**ELŐZETES HATÁSVIZSGÁLAT**

**Szombathely Megyei Jogú Város Önkormányzatának Szervezeti és Működési Szabályzatáról szóló önkormányzati rendelethez**

**1. Társadalmi hatások**

A rendelet társadalmi hatása a megalakuló testület szervezetének kialakítása és kiszámítható, hatékony működésének elősegítése.

**2. Gazdasági, költségvetési hatások**

A rendeletnek költségvetést érintő hatásai vannak figyelemmel többek között a bizottsági és tanácsnoki struktúrára. A szabályok alkalmazásából adódó forrásigényt a költségvetési rendeletben szükséges biztosítani.

Az SZMSZ mellékletét képezi a Polgármesteri Hivatal szervezeti felépítése is, amelynek módosítására három lépésben kerülne sor. A módosítási javaslatok a hivatal hatékonyabb működését mozdítják elő, ugyanakkor költségigénnyel is járnak.

A SZOVA NZrt. Bérleménykezelési Osztályának dolgozói a munkájukat a Polgármesteri Hivatalon belül létrehozott új irodán fogják folytatni a Közgyűlés szeptemberi ülésen hozott 217/2024. (IX.26.) Kgy. sz. határozata alapján. A Polgármesteri Hivatal létszáma az átszervezés következtében a szóban forgó időponttól 18 státusszal növekszik. Ennek költségigénye mintegy 90-100 M Ft-ra tehető.

A Polgármesteri Hivatal a Kossuth Lajos u. 11. szám alatti ingatlant 2024. november 1. napjától bérbeveszi a SZOVA NZrt-től, havi 1.394.400,- Ft+ÁFA bérleti díj ellenében, azzal, hogy a bérleti díj fedezetét a Polgármesteri Hivatal költségvetésében biztosítani szükséges. A 2024. november 1. és 2025. április 1. közötti időszak szükséges és elégséges a Közterület-felügyelet (Városrendészet) működését biztosító tárgyi, műszaki feltételek megteremtéséhez, amelynek egyszeri becsült költsége bruttó nagyságrendileg 20-25 M Ft. Ennek fedezete elsősorban a Polgármesteri Hivatal 2024. évi költségvetése. Ezen ingatlan működtetésével a Hivatal költségei nyilvánvalóan emelkednek.

**3. Környezeti következmények**

A rendeletnek környezetre gyakorolt hatásai nincsenek.

**4. Egészségügyi következmények**

A rendeletnek egészségügyi következményei nincsenek.

**5. Adminisztratív terheket befolyásoló hatások**

Az adminisztratív terhek nőnek, amelynek a kielégítésére a munkaerő rendelkezésre fog állni.

**6. A jogszabály megalkotásának szükségessége, a jogalkotás elmaradásának várható következményei**

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 43. § (3) bekezdése szerint a képviselő-testület az alakuló vagy az azt követő ülésen e törvény szabályai szerint megalkotja, vagy felülvizsgálja szervezeti és működési szabályzatáról szóló rendeletét. Szombathely Megyei Jogú Város Önkormányzatának Közgyűlése az alakuló ülésén, az Alaptörvényben meghatározott eredeti jogalkotói hatáskörében az Mötv.-ben foglalt választási lehetősége alapján – figyelembe véve a módosítani kívánt rendelkezések számát – új szervezeti és működési szabályzatról szóló rendelet megalkotása mellett döntött.

A jogalkotás elmaradása esetén sérülne a Mötv. 43. § (3) bekezdése, tehát az Önkormányzat mulasztásos törvénysértést követne el.

**7. A jogszabály alkalmazásához szükséges személyi, szervezeti, tárgyi és pénzügyi feltételek**

A rendelet alkalmazásához szükséges személyi, szervezeti, tárgyi feltételek rendelkezésre állnak, a pénzügyi feltételeket biztosítani szükséges a költségvetésben.

**Az előzetes hatásvizsgálat eredményének mérlegelése alapján a rendelet megalkotása a szabályozási cél eléréséhez feltétlenül szükséges.**